b'\n_START_ARTICLE_\nTettegras\n_START_SECTION_\nUtseende\n_START_PARAGRAPH_\nTettegras er fler\xc3\xa5rige planter med en bladrosett av gulgr\xc3\xb8nne blader og en enkelt, bladl\xc3\xb8s stengel med en blomst. Blomsterstengelen har kjertelh\xc3\xa5r. Blomsten er ensymmetrisk, fiolett og 1,5-2 cm lang med en spore. Plantens frukt er en kapsel med ett rom og mange fr\xc3\xb8.\n_START_SECTION_\n\xc3\x98kologi og utbredelse\n_START_PARAGRAPH_\nPlantene finnes i myromr\xc3\xa5der og p\xc3\xa5 grunn av muligheten til \xc3\xa5 skaffe seg ekstra nitrogen via fangst av insekter, er de i stand til \xc3\xa5 leve p\xc3\xa5 n\xc3\xa6ringfattige myrer. _NEWLINE_Tettegras er vanlig i hele landet til h\xc3\xb8yt til fjells, h\xc3\xb8yderekord er 1570 moh i Lom. Artens utbredelse er ellers sirkumboreal, dvs. i boreale omr\xc3\xa5der p\xc3\xa5 den nordlige halvkule.\n_START_SECTION_\nKulturhistorie\n_START_PARAGRAPH_\nDenne arten har hatt stor betydning i for folk idet bladene har v\xc3\xa6rt brukt til \xc3\xa5 produsere syrnet melk kalt tettemelk. Hvorvidt bladene virkelig har en funksjon i dette er omdiskutert. Tettemelk er en syrnet melk med karakterisk seighet; melka kan trekkes ut i lange strenger. Som andre syrnede melketyper er tettemelk et resultat av melkesyrebakterier, men hvorvidt de bakteriene som gir tettemelk har en tilknytning til tettegras er fortsatt uklart. Det hele kompliseres av tettegrasbladenes funksjon som l\xc3\xb8ype; melk vil l\xc3\xb8pe sammen n\xc3\xa5r den utsettes for bladenes enzymer.'